সম্ভবতঃ এমন এক উপলদ্ধির কারণেই কোন রাজনৈতিক দলে শামিল হওয়ার বিষয়ে আমরা কোন আগ্রহই বোধ করিনি। দলের উর্দ্ধে উঠেও মানুষকে যে প্রচন্ড ভাবে একতা বদ্ধ করা যায় এবং সমাজ ও রাষ্ট্রে বিরাট বিপ্লব আনা যায় সে প্রমাণ আমরা ইরানে দেখেছি। ইমাম খোমেনী দল না গড়েও ইরানের লোকদের সংগঠিত করেছেন। মানব ইতিহাসের বিস্ময়কর বিপ্লব এনেছেন। উপমহাদেশে সে প্রমাণ রেখেছেন মাওলানা মোহম্মদ আলী জওহর। তারও কোন দল ছিল না। অথচ উপমহাদেশের ইতিহাসে সর্বপ্রথম যে গণআন্দোলনটি গড়ে উঠেছিল তার গড়ে তুলেছেন তিনিই। এবং সেটি ছিল খেলাফত আন্দোলন। যারা অর্ধশত বছরের বেশী কাল ধরে নিজ দল বা জামায়াতকে শক্তিশালি করার পিছনে কোটি কোটি টাকা ব্যয় করেছেন এবং হাজার হাজার ক্যাডার গড়ে তুলেছেন তারা কি তেমন একটি আন্দোলনের স্বপ্ন দেখার সামর্থও রাখেন?